Folketing
2013-12-17

Nu vil jeg bare sige til statsministeren, at det jo ikke var mig, der startede den polemik om fortiden; det er jo statsministeren, der, når jeg spørger til, hvilke reformer der så skal gennemføres, begynder at tale om, at vi ikke førte en tilstrækkeligt stram økonomisk politik. Så tillader jeg mig i al stilfærdighed at sige til statsministeren, at statsministerens anbefaling til os dengang var, at vi skulle øge de offentlige udgifter mere, end vi gjorde, men lad nu det ligge. Jeg synes, vi skal gennemføre reformer. I Sverige har de klart et lavere offentligt forbrug, de har et lavere skattetryk, og de er ved at få en endnu lavere selskabsskat, end vi har det i Danmark. De har sænket personskatterne mere, end vi har i Danmark, og de har flere andre ordninger, f.eks. en meget bedre boligjobfradragsordning, end vi har i Danmark, på 50.000 skr. om året, der også bidrager til at fjerne sort arbejde. Sådan er der en lang række ting, hvor vi kan lære af, hvad man har gjort under en konservativt ledet regering i Sverige. Jeg ved jo godt, at statsministeren er mere med på at lave reformer, når statsministeren er i regering, mens det er vanskeligt at få statsministeren med på det, når statsministeren er i opposition, og derfor fornemmer jeg lidt, at det måske haster, hvis vi skal have statsministeren med til at lave reformer i Danmark.